Marit Wiklund

Marit Wiklund (født 8. oktober 1945 i Trondheim) er en norsk billedhogger og tegner, bosatt på Berger i Vestfold.


== Utdannelse ==
Hun har utdannelse fra Statens kunstakademi under professor Per Palle Storm i årene 1966 til 1969 og fra Mesteratelier i Billedhoggerhuset 1969–1970. 


== Kunstnerisk virke ==


=== Utsmykninger i det offentlige rom ===
Wiklund har stått for en rekke offentlige arbeider, blant annet verket «Utferdstrang» på Aker Brygge (1989), et relieff til minne om sprengningen av trafostasjonen på Bårdshaug i Orkanger (1995), en byste av Edvard Grieg på Grev Wedels plass i Oslo (1993), Kong Olav 5 i Tromsø (1994), verket «Dobbelttak» ved Granåsen skisenter i Trondheim (1997), en byste av Gunnar Jahn på Bankplassen i Oslo (1998), og et relieff av tidligere fylkesmann Anders Aune i Vadsø (2008).
Hun har også laget to utgaver av «Mormor og de 8 ungene» av Anne Cath Vestly for bedriften Eiker Vekst i Mjøndalen. Det skjedde i forbindelse med at det i 2007 var 50 år siden den første boka kom ut.


=== Bokillustrasjoner ===
Som tegner har Wiklund blant annet illustrert Johanna Schwarz' bok Labyrinten – utgitt for blinde og seende barn i 1970.


=== I Nasjonalmuseets faste samling ===
To av Marit Wiklunds skulpturer befinner seg i den faste samlingen til Nasjonalmuseet for kunst, arkitektur og design.

Bysten «Studie II» (1974, betong), som er et portrett av Willibald Storn, ble innkjøpt av Nasjonalgalleriet  (nå Nasjonalmuseet for kunst, arkitektur og design) i 1974.
Bysten «Ung kvinne» (1975, betong) ble innkjøpt av Riksgalleriet, og overført til den faste samlingen til Nasjonalgalleriet i 1988.


== Verv ==
Wiklund har vært engasjert i flere kunstnerorganisasjoner. Tidlig på 1970-tallet deltok hun i kunstnerkollektivet Gras. Hun var styremedlem i Unge Kunstneres Samfund fra 1976 til 1979, deretter formann fra 1978 til 1979. Fra 1995 til 1997 var hun formann i Norsk Billedhoggerforening. Wiklund var medlem av Statens stipendkomité i 1999 og 2000, og formann i tilsynsrådet for Kunstnernes Hus fra 1999 til 2001.


== Utstillinger ==
Wiklund har blant annet hatt følgende separatutstillinger:

Ett år i Billedhoggerhuset, Oslo 1971.
Galleri U-2, Oslo 1972.
Trøndelag Teater (tegn.) 1972.
Galleri Musk, Bærum 1974.
Galleri Tanum,  Oslo 1975.
Trondheims Kunstforening 1975.
Galleri Charlie, Jessheim 1981. Gall. Trekanten, Asker .
Galleri Siverts, Bergen 1987.
Teatergalleriet i Fossekleiva 1989.
Kihlegalleriet, Horten 1990.
Fossekleiva galleri, portrettutstilling 1995.
Galleri Kampen, Oslo 1998.
Galleri Hartvig, Oslo 2000.
Fossekleiva galleri  2000, 2002, 2004, 2021Hun har også deltatt i en rekke kollektivutstillinger, og vært representert på Høstutstillingen i mange år.


== Priser og hedersbevisninger (utvalg) ==
I 2013 mottok Wiklund Svelvik kommunes kulturpris.
I 2014 ble Wiklund tildelt Vestfold fylkes kunstnerpris. Juryens begrunnelse for tildelingen var:«Marit Wiklund er en høyt anerkjent kunstner og regnes som en av Norges beste billedhuggere. Hun er særlig kjent og verdsatt for sin portrettkunst, og kan vise til en merittliste av oppdrag og utstillinger gjennom flere tiår. Hun har i en årrekke vært en viktig ressurs i utviklingen av Fossekleiva kultursenter, og har gjennom sentrale verv bidratt til utviklingen av eget fagfelt og kunstform.»


== Referanser ==


== Eksterne lenker ==
Marit Wiklunds nettsider